Марко Ганчев
Варварски вик

chitanka.info

Деца, вий май не бихте ми повярвали,

щом ви го казвам в дом като палат,

но тъй е — аз съм от ония варвари,

които завладяха тоя град.

През угари препускахме неканени,

зарязвайки по път какво ли не:

торби, хамути конски и диканени,

и трупове на хиляди коне.

Скимтяха гайдите и обичаите

да ги почакаме, че са назад,

но ний препускахме и както знаете,

деца, вий сте родени в тоя град.

Над ваната глави като лалугери

надавайте, ослушвайте се в страх —

дали не крачат варвари през угари?

Опасност има винаги от тях!

1975

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.